DA Den Europæiske Unions Tidende CE 88/13

(2004/C 88 E/0013)

SKRIFTLIG FORESPØRGSEL E-0569/03

af Freddy Blak (GUE/NGL) til Kommissionen

(28. februar 2003)

Om: Godtgørelse af registreringsafgift ved eksport fra Danmark

Den danske stat indførte i 2002 en godtgørelsesordning for registreringsafgifter på motorkøretøjer ved eksport.

I den pågældende lovbekendtgørelse, nr. 977 af 2. december 2002, »Bekendtgørelse af lov om registreringsafgift af motorkøretøjer m.v.«, hedder det i § 7 b, stk. 3, at »i de afgiftsbeløb, der er fastsat efter stk. 2, fratrækkes 15 % af beløbet«.

Men i samme bekendtgørelses § 1 står der, at »der svares afgift af motorkøretøjer, som skal registreres efter færdselsloven (…)«.

DEtte betyder i praksis, at man ved eksport af et motorkøretøj får refunderet 85 % af registreringsafgiften, men ved en eventuel genindførsel skal der svares fuld afgift, hvorved der opstår en forskel på 15 %.

vil Kommissionen svare på, hvordan dette toldlignende system er i overensstemmelse med bestemmelserne om fri bevægelse for varer over grænserne i EU (f.eks. traktatens artikel 23 og 25)?

Supplerende svar afgivet på Kommissionens vegne af Frits Bolkestein

(6. august 2003)

I en meddelelse til Rådet og Europa-Parlamentet, Beskatning af personbiler i EU — handlingsmuligheder på nationalt og fællesskabsniveau, der blev offentliggjort den 9. september 2002 (1), tilskyndede Kommissionen medlemsstaterne til at indføre en ordning for refusion af registreringsafgiften ved salg af brugte biler til en anden medlemsstat eller eksport til et tredjeland. Meddelelsen indeholdt også et forslag om, at der ved beregningen af, hvor stor en del af registreringsafgiften der skal tilbagebetales, bør anvendes samme metode som ved indførsel af brugte biler fra andre medlemsstater.

I juli 2002 indførtes der i dansk lovgivning en refusionsordning for registreringsafgiften på biler, som udføres fra Danmark. I henhold til denne ordning beregnes den del af registreringsafgiften, der skal tilbagebetales, på nøjagtig samme måde som ved registrering af nye biler i Danmark. Afgiften på en ny bil beregnes på grundlag af detailsalgsprisen, inklusive told, moms og avance men eksklusive selve afgiften. Brugte biler beskattes på samme måde, dog således at detailsalgsprisen fastsættes ved en evaluerings-procedure, hvor køretøjet sammenlignes med tilsvarende biler på det danske marked.

Ved udførsel af et registreret køretøj fra Danmark får eksportøren tilbagebetalt 8 5 % af registreringsafgiften beregnet som beskrevet ovenfor. Nedsættelsen på 15 % skyldes at man ikke refunderer den kommercielle avance som skønnes at indgå i køretøjets pris, dvs. prisen inklusive registreringsafgiften.

Det ærede medlem påpeger i sit spørgsmål, at der ved køretøjets udførsel fra Danmark refunderes 85 % af registreringsafgiften, men at der skal svares fuld afgift, når køretøjet genindføres (og genregistreres) i Danmark.

Når et køretøj genindføres til Danmark beregnes registreringsafgiften på et afgiftsgrundlag der bygger på en vurdering af bilens værdi på genindførselstidspunktet. Det bør i denne forbindelse bemærkes, at den registreringsafgift, der skal betales på genindførselstidspunktet, er forskellig fra det beløb, der betaltes ved bilens førsteregistrering i Danmark, som følge af nedskrivningen af dens værdi.

Det vil således sige, at forskellen mellem den afgift, der i første omgang blev refunderet ved udførslen, og den afgift, der i praksis skal betales ved genindførsel, ikke beløber sig til 15 %, eftersom procentdelen skal beregnes på grundlag af et andet beløb.

Når dette er sagt, må det imidlertid også nævnes, at registreringsafgiften som en intern afgift ikke falder ind under EF-traktatens bestemmelser om told og afgifter med tilsvarende virkning (artikel 23-25), men under de fiskale bestemmelser (artikel 90-93).

Det følger af artikel 91 i EF-traktaten, at Danmark ikke er forpligtet til at godtgøre interne afgifter ved udførsel af varer, som har været pålagt afgifter. Medlemsstaterne må blot ikke godtgøre et større afgiftsbeløb ved udførslen, end der oprindelig blev betalt i landet.

Den danske refusionsordning er imidlertid først for nylig trådt i kraft, og spørgsmålet om, hvordan den praktiseres, må belyses ved en senere undersøgelse.

Det kan ydermere gøres gældende, at Kommissionen som anført i ovennævnte meddelelse agter at indføre generelle regler for beregningen af registreringsafgiften på brugte biler, der indføres fra andre medlemsstater. I et forslag herom vil der naturligvis blive taget hensyn til de regler, der gælder for refusion i forbindelse med eksport.

(1) KOM(2002)431 endelig udg.